Ses in hof oor plaasaanvalSes mans, onder wie ŉ plaaswerker, het Woensdag in die Bothaville-landdroshof verskyn in verband met ŉ plaasaanval in November. Kapt. Stephen Thakeng, woordvoerder van die polisie, sê die verdagtes se saak is tot Dinsdag uitgestel wanneer hul aansoek om borg sal voortgaan. Henry Ofoha (39), Paulus Radebe (38), Johannes Koalepe (42), Stoffel Maloisane (31), Lebelo Mochoa (43) en Prince Sunny Asagwara (34) is op 10 Desember in hegtenis geneem na die aanval en rooftog op Rhyno Smuts, ŉ boer van Bothaville. Smuts is op 30 November by sy plaashuis deur vyf mans aangeval. Smuts, ŉ tuinwerker en huiswerker is vasgebind. Die mans het met onder meer kontant, vuurwapens en ŉ motor gevlug. Die ses verdagtes word aangekla van sameswering om ŉ misdaad te pleeg en roof.